Til årsmødet 15/3 2018

**Beretning for DH Høje-Taastrup afdeling perioden 2017-2018**

DH-Høje-Taastrup omfatter følgende foreninger:

Dansk Blindesamfund, Dansk Handicap Forbund, Diabetesforeningen, Høreforeningen, Landsforeningen Autisme, LEV, Polioforeningen og Ulykkepatientforeningen, Scleroseforeningen, SIND og Lungeforeningen.

.

Der har været afholdt 5 ordinære bestyrelsesmøder i perioden. De har været afholdt i tilknytning til møder i Handicaprådet.

Handleplanen for perioden omfattede følgende temaer:

* Handicappolitikken, der skal fornyes
* Holdninger til mennesker med handicap
* Lighed i sundhed
* God sagsbehandling i konkrete kommunale centre
* SHC planen 2014-2020
* Øget samarbejde med de politiske udvalg
* Tilgængelighed – i byggeri og udearealer

Afdelingens arbejde på de nævnte områder er primært sket via Handicaprådet.

Høje-Taastrup afdeling har arbejdet meget med god sagsbehandling/retssikkerhed både via Handicaprådet og direkte med den administrative ledelse. Der har i fortsættelse af aktiviteten fra 2016 været afholdt møder med direktøren og ledelsen for BURC, da vi kunne konstatere, at medarbejdere i Centret ikke respekterede afgørelser fra Ankestyrelsen. Det giver anledning til utryghed hos borgere, der har behov for hjælp fra Centret. Der har i oktober 2017 været afholdt 2 focusgruppemøder, hvor borgere, der havde været i kontakt med BURC, fik mulighed for at fortælle om oplevelserne i mødet med Centret. Det viste, at der er meget langt fra virkeligheden og til det ideelle.

Der har været afholdt møder med SHC om god sagsbehandling primært vedr. behandlingen af revurderinger for borgere med BPA. Desuden har drøftelserne også omhandlet omfanget af hjælp til BPA efter servicelovens § 95,3. Med bl.a. hjælp fra Socialministeriet har vi fået afdækket, at der kan yde hjælp 24 timer i døgnet, hvis behovet er der og anerkendt, efter servicelovens § 95,3. Møderne har også vist, at der ikke ydes en helhedsorienteret sagsbehandling i SHC/SUOC. SHC vil arbejde videre med problemstillingen og gerne med samme metode som er anvendt i BURC med focusgruppemøder og spørgeskemaer,

Tilgængelighed er et varigt tema i DH-afdelingen. Medlemmer af bestyrelsen holder øje med de offentlige møder om by- og naturudvikling. NærHeden har vi ikke brugt så megen tid på i det forgangne år. Hedehusene stationsforplads er færdig. Der ligger billeder på afdelingens Facebook-side. Der vil i den kommende tid blive sat focus på udviklingen af Høje-Taastrup C samt byggeri af skoler og senere nyt rådhus.

DH Høje-Taastrup er repræsenteret i Handicaprådet og Trafiksikkerhedsudvalget.

**Handicaprådet**

Dette råd er det vigtigste forbindelsesled mellem handicaporganisationerne og Kommunen.

Vi bruger fortsat mange ressourcer på at tale om god sagsbehandling. Der er ikke sket synlige forbedringer i de centre, hvor problemerne er størst.

Mange af de temaer, der tages op, afspejler de emner, som vi synes er de vigtigste. Det er sociale sagsbehandling og tilgængelighed til/i de kommunale bygninger. Vi oplever god lydhørhed, men specielt på sagsbehandlingsområdet er der plads til forbedringer. Vi har dog ikke følelsen af, at Handicaprådet er et råd for alle afdelinger i kommunen. Det er stærkt påvirket af, hvilke centre, der er repræsenteret i rådet.

Pr. 1. januar 2018 er en ny 4-årig periode startet i Handicaprådet. Kenneth Bjerregaard har valgt at stoppe som formand for Rådet. Som nyt medlem er Jørn Balle Larsen indtrådt, og han er valgt som formand for Rådet for den kommende periode. Øvrige medlemmer fortsætter uændret. En meget stor tak til Kenneth for hans ihærdige og tillidsskabende indsats i den forgangne periode.

Vi fik vedtaget en ny handicappolitik. Den skal danne grundlaget for kommunens arbejde for borgere med handicaps.

Arbejdet i Handicaprådet er stadig vores vigtigste opgave. Der henvises til årsrapporten for Handicaprådet.

**Trafiksikkerhedsudvalget**

Der har ikke været taget emner op, som har haft betydning for vores gruppe.

**Job og Vækst**

Vi har deltaget i nogle få møder som opfølgning på Job og Vækst. Arbejdet er koncentreret om den mere direkte kontakt mellem Jobcenter og virksomhederne. Vi spiller ikke den store rolle i det forum.

Som det kan ses, har vi ikke nået alle emner i handleplanen. Det afgørende har dog været at tage emner op, som vi kan arbejde grundigt med frem for at sprede sig over mange emner.

Erna Christensen